Hvert rennur fiskveiðiauðlind okkar?

20 milljarða skuldabréf með veði í íslenskum sjávarútvegi er nú komið í eigu Seðlabankans í Lúxemborg.

Þetta er ein birtingarmynd þess sem við er að eiga í þessari atvinnugrein sem á síðustu tveimur áratugum eða svo hefur byggst upp á framsalskerfi fiskveiðiheimilda - kerfi sem er í eðli sínu óréttlátt og hefur haft í för með sér alvarlega atvinnu- og byggðaröskun víða. Kerfi þar sem verslað er með fiskveiðiauðlind þjóðarinnar eins og hvert annað skiptagóss.

Sjávarútvegsráðherra benti á það í útvarpinu í morgun að samkvæmt lögum mætti ekki veðsetja aflaheimildir "með beinum hætti". Auðveldlega má þó færa rök fyrir því að veðsetning "í íslenskum sjávarútvegi" þýði að kvótinn hafi þá verið veðsetturmeð óbeinum hætti.

Hvaða þýðingu hefur það í reynd ef íslensk sjávarútvegsfyrirtæki komast í hendur erlendra fyrirtækja? Hvaða tryggingu höfum við fyrir því að arðurinn af nýtingu fiskveiðiheimildanna við landið komi í íslenska þjóðarbúið? Nákvæmlega enga.

Satt að segja held ég að þarna glitti rétt í toppinn á ísjakanum. Það er alvarleg og aðsteðjandi hætta á ferðinni þarna.

Eitt helsta stefnumál Samfylkingarinnar er að leiðrétta kvótakerfið og koma fiskveiðiauðlindinni í hendur þjóðarinnar á ný. Það verk má ekki dragast. Ef eitthvað er þyrfti að flýta því enn frekar en áformað er.

Fyrri ummæli:
Það þarf að taka upp nýtt kerfi. Núverandi kerfi hefur brugðist og er langdýrasta tilraunaverkefni Íslandssögunnar með kostnað upp á vel yfir Icesave samningana. Við getum tekið upp nýtt kerfi á morgun ef viljinn er fyrir hendi. Það eru hugmyndir uppi um slíkt kerfi sem er til þess fallið að hugnast þjóðinni allri, ekki bara fámennum klúbbi manna. Þá þarf ekkert að rífast um hugsanlega bótaskyldu ríkisins, enda er þá ekki verið að ganga á rétt neinna af þeim sem eru í núverandi kerfi. Löggjafinn hefur alla tíð áskilið sér rétt til þess að koma upp nýju kerfi. Núverandi kerfi hefur leitt af sér slíkar hörmungar að löggjafinn ætti hreinlega ekki að geta horft fram hjá nauðsyninni á þeim breytingum. Kerfi sem virkar, kerfi sem skilar verðmætunum að landi, kerfi þar sem ekki eru búin til verðbréf úr heimildum til að höndla með fisk, verðbréf sem "eigendur" þeirra reyna að hámarka hagnað sinn af með öllum tiltækum ráðum, en það hefur kostað þjóðina (ekki þá) gríðarlegar fjárhæðir. Spurningin er þá: Hvað verður þá um veðin í kvótakerfinu, kerfi sem ekki væri lengur til?

Ummæli:
smá spurning til þín Ólína, hvenær heldur þú að ríkisstjórnin hafi safnað kjarki til að bjóða þessari sérhagsmunaelítu sem útgerðin er, byrginn og fari að láta verkin tala og leiðrétta eignarhaldið á aflaheimildum.

Verkefni: Tröllaveiði - Nettröll eða ekki
Merking: Óljóst